**Kintamani-balinkoira** (indonesiaksi *anjing Kintamani-Bali*) eli **kintamani** on vanha, alkukantainen indonesialainen pystykorva. FCI tunnusti sen viralliseksi roduksi vuonna 2019. Suomessa rotua edustaa Suomen Seurakoirayhdistys.

Ulkonäkö
--------

Rotu on vankkarakenteinen ja pystykorvatyyppinen. Korvat ovat pystyt ja häntä ylös kiertynyt. Karvapeite on kaksikerroksinen ja tiheä.

Aiemmin Indonesian Kennelliiton virallisessa rotumääritelmässä ainoa sallittu väritys oli valkoinen (mieluiten keksinvärisin korvin), ja täten muunväriset yksilöt karsittiin pois puhdasrotuisten balinvuoristokoirien jalostuksesta. FCI-tunnustuksen myötä uusi rotumääritelmä hyväksyy sekä valkoisen että hiekan (fawn), punaisen, juovikkaan (brindle) ja mustan. Hiekalta, punaiselta ja brindleltä toivotaan mustaa maskia. Aikoinaan tyypillisimpänä värinä pidettiin tricolouria ja myös kaksivärisiä yksilöitä esiintyi*lähde?*, mutta ne eivät kuulu rotumääritelmän sallimiin väreihin. Uroksen sallittu säkäkorkeus on 49–57 cm (ihanne 53 cm) ja paino 15–18 kg, kun taas nartulla vastaavat mitat ovat 44–52 cm (ihanne 48 cm) ja 13–16 kg.

* fawnfawn

Luonne ja käyttäytyminen
------------------------

Alkukantaisuus näkyy balinkoiran luonteessa. Se on vieraita kohtaan varautunut eikä vahtiessaan päästä tunkeilijoita vartioimalleen alueelle. Se on yleensä melko dominoiva muita koiria kohtaan. Se on arvostettu rotu etenkin Balilla, jossa sen katsotaan olevan oikeudenmukaisuutta vaalivan Dharma-jumalan inkarnaatio. 

Rotua on käytetty sekä talojen ja omaisuuden vartiointiin että seurakoirana.

Alkuperä
--------

Balinkoira on kotoisin Kintamani-vuoristosta Balin saarelta. Sitä kasvatetaan etupäässä Gunung Batur -tulivuoren lähialueilla, ja pentuja tuodaan vuorilta alas myytäviksi paikallisiin kaupunkeihin. Kolean vuoristoilmaston takia rodulle on kehittynyt paksu karvapeite. On esitetty, että se polveutuu merimiesten mukana saarelle kulkeutuneesta chow chow'sta. Toisaalta sitä kuvaillaan myös alaskanmalamuutin ja samojedinkoiran välimuodoksi.*lähde?* Kalifornian yliopiston suorittamien geneettisten tutkimusten perusteella on esitetty, että sen lähimmät sukulaiset ovat dingo ja kiinanpystykorva ja että rotu on ollut eristyksissä 15 000 vuotta..

Levinneisyys
------------

Rodusta on tullut suosittu lemmikki eri puolilla Indonesiaa, ja se on levinnyt myös isoihin kaupunkeihin kuten Jakartaan, jossa se on sopeutunut hyvin elämään urbaanissa ympäristössä. Euroopassa se on kuitenkin edelleen erittäin harvinainen, ja esimerkiksi Saksasta löytyvät tapaukset ovat balilaiselta torilta halvalla ostettuja, taustaltaan todennäköisesti enemmän tai vähemmän sekarotuisia yksilöitä. Suomeen ei ole toistaiseksi tuotu ainuttakaan balinkoiraa. Balilla rotua uhkaavat sekoittuminen muihin villikoiriin ja rabiesepidemia .

Lähteet
-------

1. 1 2  Kintamani-balinkoira. KoiraNet-jalostustietojärjestelmä. Haettu 30.6.2019.
2. 1 2  Kintamani-Bali-Dog. FCI. Haettu 24.3.2019.
3. 1 2 3 4 5  Morris, D. *Dogs - The Ultimate Dictionary of Over 1000 Dog Breeds*, s. 634. Tralgar Square, North Pomfret, Vermont: 2008.
4. ↑  Krämer, E-M. *Der grosse Kosmos Hundeführer*, s. 217. Franckh-Kosmos Verlags-GmbH, Stuttgart: 2009.
5. 1 2  Rotujärjestölle uusi rotu - Kintamani-Bali dog. Suomen Seurakoirayhdistys, 30.4.2019. Haettu 30.6.2019.
6. 1 2  Rotumääritelmä. Balendintov Kintamani. Viitattu 12.2.2014.
7. 1 2  FCI Breed Standard. Haettu 4.4.2019.
8. 1 2 3  Sonny Inbaraj: Balin muinaiset vartijakoirat ovat sukupuuton kynnyksellä (verkkoversio) *Kansan Uutiset*.  16.3.2024. Helsinki/Bali:  KU/IPS. Viitattu 16.3.2024.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Balinkoira**.
* Suomenkielinen rotumääritelmä, SKL
* Artikkeli balinkoiran alkuperästä